Nixie Óra

Manapság nagy reneszánszukat élik a nixie csöves órák. Ezek az órák egy már – már elfeledett technikát élesztenek újjá, és jól illeszkednek a modern retro stílusba. Különleges elegancia az ahogyan a régi alkalmazott művészetben a számok kijelzésére (ami már eleve tudományos külsőt kölcsönöz) nem pálcikákból állítják elő a számokat hanem szépen kimunkált számok villannak fel az óra működésének megfelelően. Tovább emeli az esztétikai élményt, hogy a kijelzendő számok a térben egymás mögött helyezkednek el, így az óra „járása” álfizikai mozgással is jár, úgy tűnve mintha analóg órát látnánk, digitálisan megjelenve.
Az 1950-es ’60-as években a digitális kijelzés egyik lehetséges módja a nixie cső volt. Ez a cső tulajdonképpen egy gázkisülésű cső, amelyet (ált.) neon gázzal töltenek. Ez a gáz meghatározza a kijelzés színét, mely narancssárga vagy gáz keverék használatával egészen a vörösig tolódhat. A cső másik jellegzetessége, hogy az egyetlen anódhoz itt általában tíz hideg katód társul, azaz mindegyik kijelzendő számhoz egy – egy.
Abban az időben ritkán használták ezeket a kijelző eszközöket órákban, hiszen sokkal olcsóbb volt az analóg óra, vagy a mechanikus - kvarc megoldás. Aztán mire olcsóbbá vált volna, már a ’70-es évek elején megjelentek és gyorsan tért hódítottak a LED-es, vagy kicsit később a folyadék kristályos megoldások. Ezekben az időkben az amatőrök kedvelt időtöltése volt a TTL digitális technikát tanulmányozva digitális órákat készíteni ezzel a kijelzési módszerrel. Megépítése során az amatőr kellő jártasságot szerzett a digitális technikában és az akkor még újdonságnak számító integrált áramkörökkel.
Az újra divatossá válása talán a tetszetős kinézete, jól olvashatósága és abbéli tulajdonsága, hogy egy elektroncsöves erősítővel felszerelt szobába illetlenség nem elektroncsöves órát helyezni. A mai órák azonban a kor követelményeihez igazodva szolgáltatásban jóval felülmúlják a pusztán TTL IC-kkel megvalósított órákat. Míg a korabeli technikával IC temetővé vált volna egy ébresztéssel ellátott óra, addig a mai mikrokontrollereseknek ez már szinte kimaradhatatlan szolgáltatása.
A jelen megvalósításban az ébresztés mellett egy másik hasznos szolgáltatás is beépült, mégpedig bármely hálózati egység be/ki kapcsolása időre. Az ébresztés érdekessége, hogy nem egy előre be „huzalozott” dallam köszön vissza nap mint nap, hanem mi taníthatjuk meg óránkat a kellemes, vagy éppen körmönfontabb ébresztésre. Ezt egy digitális hangrögzítővel oldottam meg, amely egy percnyi hangot rögzít és használ fel az ébresztéshez.

Az óra kezelése, beállítása:

Az órán négy gomb található, név szerint az:
- „Be/Ki” gomb, 
- a „Mód” gomb, 
- a „H” gomb és az 
- „M” gomb.
Az óra úgy lett kialakítva, hogy ezzel a négy gombbal minden funkciója állítható. A következőképpen;

Az óra beállítása:
Az óra áram alá helyezve a kijelzőn a „00.00.00” számot mutatja, és ettől fogva méri az időt. Ha ezt meg akarjuk változtatni, nyomjuk meg a „Mód” gombot. Ekkor a kijelzőn a „99.99.99” jelenik meg mutatván, hogy óránk beállítási funkcióba lépett. Ekkor válasszuk ki a „Be/Ki” gomb segítségével (egyszeri megnyomása), hogy az órát szeretnénk beállítani. Ekkor a kijelzőn az aktuális idő jelenik meg amelyet a „H” és „M” gomb segítségével módosíthatunk. A „H” gomb az órát, míg az „M” gomb a perceket állítja. Amikor a kívánt időt beállítottuk, nyomjuk meg a „Mód” gombot, hogy az óránk a beállított idő szerint járjon. Ekkor a kijelzőn ismét a „99.99.99” olvasható, hiszen még beállítási módban vagyunk, hogy az esetleges más beállításokat is elvégezzük. Ha ezzel nem kívánunk élni a „Mód” gomb ismételt megnyomásával visszatérhetünk normál üzemmódba. 
	
Az órához csatlakoztatott készülék időzítése, illetve azonnali Ki/Be kapcsolása:
Az óra normál módjában a „Be/Ki” gomb segítségével az órához csatlakoztatott készüléket azonnali áram alá, tudjuk helyezni, illetve megszüntetni azt. Ha mindezt időhöz kötötten szeretnénk megvalósítani azt ennek beállításával, tehetjük meg. Nyomjuk meg a „Mód” gombot. Ekkor a kijelzőn a „99.99.99” jelenik meg mutatván, hogy óránk beállítási funkcióba lépett. Ekkor válasszuk ki az „M” gomb segítségével (egyszeri megnyomása), hogy a hálózati eszköz ki/be kapcsolását szeretnénk beállítani. Ekkor a kijelzőn az aktuális beállítás jelenik meg (ha ez még nem volt „0000.00”), amelyet a „H” és „M” gomb segítségével módosíthatunk. A kívánt beállítás csak akkor válik „éles” beállítássá, ha a „Be/Ki” gomb segítségével azt kiválasztjuk! A beállítás éles mivoltát a másodpercek után világító pont (LED) is jelzi. A „H” gomb az órát, míg az „M” gomb a perceket állítja. Amikor a kívánt időt beállítottuk, nyomjuk meg a „Mód” gombot. Ekkor óránkon a készülék kikapcsolási idejét állíthatjuk be. Ezt jelezvén a korábbi másodpercek utáni jelzés kikapcsol. A „H” gomb az órát, míg az „M” gomb a perceket állítja. Amikor beállítottuk nyomjuk meg a „Mód” gombot és térjünk vissza a beállítási módba. Ekkor a kijelzőn ismét a „99.99.99” olvasható, hogy az esetleges más beállításokat is elvégezhessük. Ha ezzel nem kívánunk élni a „Mód” gomb ismételt megnyomásával visszatérhetünk normál üzemmódba. Ha az óra eléri a beállított időpontot, a készüléket bekapcsolja (ezt a másodpercek után világító LED-el jelzi), majd amikor a kikapcsolási időpontot eléri kikapcsolja azt. Ezt szintén jelzi a másodpercek után álló LED kihunyása. Ha az időpontoktól függetlenül bármikor (kivéve beállítás közben!) megnyomjuk a „Be/Ki” gombot a csatlakoztatott készülék be, illetve kikapcsolható, amit szintén a másodpercek után álló LED jelez vissza számunkra. Tehát megtehetjük azt, hogy készülékünket magunk kapcsoljuk be, de az órát használjuk kikapcsolására, vagy az óránkkal kapcsoljuk be, és magunk kapcsoljuk ki.  

Az ébresztő beállítása:
	Az ébresztő beállításához nyomjuk meg a „Mód” gombot. Ekkor a kijelzőn a „99.99.99” jelenik meg mutatván, hogy óránk beállítási funkcióba lépett. Ekkor válasszuk ki a „H” gomb segítségével (egyszeri megnyomása), hogy az ébresztést szeretnénk beállítani. Ekkor a kijelzőn az aktuális beállítás jelenik meg (vagy ha az még nem volt akkor a „0000.00”) amelyet a „H” és „M” gomb segítségével módosíthatunk. A „H” gomb az órát, míg az „M” gomb a perceket állítja. Amikor a kívánt időt beállítottuk, élesítsük a beállítást a „Be/Ki” gomb segítségével. Ha élesítettük a beállítást, akkor a másodpercek utáni LED világít, ha nem akkor sötét marad. Nyomjuk meg a „Mód” gombot, hogy az óránk elfogadja a beállítást. Ekkor a kijelzőn ismét a „99.99.99” olvasható, hiszen még beállítási módban vagyunk, hogy az esetleges más beállításokat is elvégezzük. Ha ezzel nem kívánunk élni a „Mód” gomb ismételt megnyomásával visszatérhetünk normál üzemmódba.

Az ébresztő digitális tárolójának feltöltése hang információval:
	A készülékben a Winbond gyártmányú ISD2560-as integrált beszéd tárolóját használjuk. Ez az áramkör lehetővé teszi, hogy viszonylag jó minőségben bármilyen hangot egy perces terjedelemben letárolhassunk és azt ébresztési, vagy akár riasztási célokra felhasználhassuk óránk segítségével. A készülék tartalmaz egy mikrofont, amivel a hang bevitelét megoldhatjuk. Lévén ez a funkció ritkán használatos a beállításait nem vezettük ki az előlapra.  Keressük meg az ISD2560-as integrált áramkört az alaplapon. A mellette található „jumper”-ek segítségével állítsuk felvétel üzemmódba. A PD jelű jumpert helyezzük H állapotba (ha nyomógomb nyomjuk meg és tartsuk lenyomva). A Play/Rec jumpert helyezzük L állapotba (ha gomb nyomjuk meg és tartsuk lenyomva). A PD jumpert helyezzük vissza L állapotba (ha gomb engedjük fel).A CE gombot nyomjuk meg és tartsuk lenyomva addig ameddig a szöveget elmondjuk, vagy az ébresztésre szánt zenét lejátsszuk. Amikor végeztünk engedjük fel a gombot. Csak az első egy perc rögzül. Ha közben felengedjük a gombot ismét elölről kezdhetjük a rámondást. Helyezzük ismét a PD jumpert H állásba (ha gomb nyomjuk meg, és tartsuk lenyomva), tegyük vissza a Play/Rec jumpert is eredeti helyére (H állapot, ha gomb engedjük fel). Ismét helyezzük vissza a PD jumpert L állásba (ha gomb engedjük fel). A CE gomb megnyomására a készülék lejátsza a rögzített mintát.

Gyors segítség az óra beállítására:

Óra beállítása:
	1. Mód gomb megnyomása. 	Kijelző: „99.99.99”
	2. Be/Ki gomb megnyomása. Kijelzőn: aktuális idő
	3. A H és M gombokkal az idő beállítása.
	4. Mód gomb megnyomása. Kijelző: „99.99.99”
	5. Mód gomb megnyomása, ismét. Kijelzőn: az aktuálisan beállított idő.

Ébresztés beállítása:
	1. Mód gomb megnyomása. 	Kijelző: „99.99.99”
	2. H gomb megnyomása. Kijelzőn: a már beállított ébresztés, vagy „00.00.00”
	3. A H és M gombokkal az idő beállítása.
	4. A Be/Ki gombbal élesíteni. Kijelzőn a másodperc utáni LED mutatja a beállítást.
	5. Mód gomb megnyomása. Kijelző: „99.99.99”
	6. Mód gomb megnyomása, ismét. Kijelzőn: az aktuálisan beállított idő.

Csatlakoztatott hálózati készülék ki/be kapcsolása:
	A Be/Ki gomb működtetésével, amit a másodpercek utáni LED visszajelez.

Csatlakoztatott hálózati készülék ki/be kapcsolása időre:
	1. Mód gomb megnyomása. 	Kijelző: „99.99.99”
	2. M gomb megnyomása. Kijelzőn: a már beállított érték, vagy „00.00.00”
	3. A H és M gombokkal az idő beállítása.
	4. A Be/Ki gombbal élesíteni. Kijelzőn a másodperc utáni LED mutatja a beállítást.
	    Ha élesítettük:
	5. Mód gomb megnyomása. Kijelző: „00.00.00” vagy a régebbi beállítás.
	6. A H és M gombokkal az idő beállítása.
	7. Mód gomb megnyomása. Kijelző: „99.99.99”
	8. Mód gomb megnyomása, ismét. Kijelzőn: az aktuálisan beállított idő.

A program története:
	v1.0	2004.12.24. Az ötlet megvalósult.
v1.1 	2005. 02. 27. Az órákat bevezető 0-át most már kioltja, és a kvarc sietését kompenzálja.
v2.0	2006.01.10.	A kijelző rutin a HV5630-kat hajtja